martedì 26 febbraio 2013
SU RADIO ONDE FURLANE LA ZORNADE FURLANE DAI DIRITS
2 commenti:
Dal Blog del Comitât 482 - 26/02/13RispondiElimina
ZFD 2013. AL COVENTE CAMBIÂ.
Si jere ai 27 di Fevrâr dal 2004 cuant che il Comitât 482 al veve inmaneât la prime iniziative pe Zornade Furlane dai Dirits.
Un apontament pensât di une bande par fâ il pont su la situazion dai dirits linguistics e nazionâi dai furlans, ma ancje di chês altris comunitâts che a formin il Friûl, e di chê altre bande par ricuardâ la impuartance de mobilitazion in difese di chescj dirits (che al vûl dî ancje tignî impiât il ricuart di cui che lu à fat intai agns e intai secui stâts, a partî di chei furlans che ai 27 di Fevrâr dal 1511 a vevin fat riviel par difindi i “dirits antîcs” des lôr comunitâts).
I doi aspiets ju ricjatìn ancje inte programazion speciâl che Radio Onde Furlane e met adun ancje chest an pe Zornade Furlane dai Dirits e che us invidìn a scoltâ.
Magari cussì no, di là dai ricognossiments che nus rivin des leçs di tutele (ricognossiments che simpri di plui a restin dome sul plan formâl), i nestris dirits linguistics e nazionâi a son rispietâts pôc o nuie.
Il parcè di cheste afermazion al è facil di capî se si va a lei i documents di denuncie che a son stâts dât fûr dal nestri Comitât ancje intai ultins mês. Ce che forsit al è ancjemò piês al è però il fat che masse furlans a mostrin di no vê clâr che i problemis che ju scjafoin in dì di vuê a son sì i fîs di une crisi economiche e finanziarie internazionâl, ma che a rindiju ancjemò plui pençs al è stât il fat di no jessi stâts bogns di svilupâ un sisteme di autoguvier dal Friûl che nus permetès di elaborâ percors di svilup sociâl e economic diferents.
Un sisteme di guvier di cheste fate però nol pues nassi dal nuie.
Par svilupâsi e par cressi al à bisugne di une cussience identitarie fuarte che e vedi tant che fonde la nestre pluralitât linguistiche e nazionâl.
La stesse che tantis voltis, nô furlans, o sin i prins a calcolâ di secondarie, cuant che no une font di straçariis. O sin ancjemò in timp par cambiâ.
Varìno però la braùre e la capacitât par fâlu?
Publicât di Comitât 482
http://com482.blogspot.it/2013/02/zornade-furlane-dai-dirits-2013-al.html
RispondiElimina
Dal Blog LIDRÎS E BUTUI - Turin :
BUINE ZORNADE FURLANE DAI DIRITS!
Chê di vuê e je une zornade particolâr, pe storie e pe atualitât dal Friûl.
Cun di fat al è l’inovâl de “Joibe Grasse” dal 1511, riviel popolâr che al sclopà a Udin e si slargjâ inte plui part de Patrie.
Al è un fat storic une vore impuartant, par plui resons: al è un dai tancj moments là che i popul furlan al à mostrât dignitât, personaliât e cussience di se; e je la prime grande insurezion de Europe de Rinassince; e je une ocasion là che in particolâr i contadins furlans a àn cjapât sù une vere sogjetivitât politiche, che tra lis altris, un pôcs di agns plui indenant, tal 1533, e cjatà un vêr ricognossiment istituzionâl inte cussì clamade “Contadinance”.
Par chestis motivazions e pal fat che il riviel dal 1511 al è stât fat cuintri de prepotence dai nobii e pe difese dai “dirits antîc” des comunitâts rurâl, lis associazions e chês altris entitâts des comunitâts furlane, slove e todescje dal Friûl, che si dan dongje tal Comitât/Odbor/Komitaat/Comitato 482 ancjemò tal 2004 a à sielzude cheste date tant che “Zornade Furlane dai Dirits”.
Chê dai 27 di Fevrâr e je une ocasion speciâl par fâ une riflession sui dirits, soredut chei che a son ricognossûts su la carte ma che masse dispès in concret a vegnin ignorâts, menaçâts, sbeleâts e fintremai scancelâts.
E ogni an a vegnin fatis iniziativis di pueste e alc dal gjenar al è stât fat in passât, tal sô piçul, ancje de bande de associazion Lidrîs e Butui.
Un dai sogjets plui atîfs tal memoreâ la “Joibe Grasse”, la sô storie e i siei leams cu la contemporanitât, propit in cont di dirits, di partecipazion e di democrazie, al è Radio Onde Furlane, che inte zornade di vuê e fâs indenant une programazion specifiche, che si pues scoltâle ancje vie internet, ae direzion www.ondefurlane.eu.
http://lidrisebutui.wordpress.com/2013/02/27/buine-zornade-furlane-dai-dirits/
ita_Latn fur_Latn srd_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn